ในยามที่เศรษฐกิจตกสะเก็ด คนกลุ่มไหนที่ไม่ต้องนั่งแกะสะเก็ด และยังจะมีอายุยืนเพราะมีความสุขมากกว่าใครเพื่อน
ผลการสำรวจชีวิตความเป็นอยู่ของคนอเมริกัน แสดงให้เห็นว่า คนอเมริกันที่มีอายุสูงขึ้นนั้น ชีวิตก็มีความสุขเพิ่มขึ้นตามไปด้วย
การสำรวจของศูนย์วิจัย Pew ระบุไว้ด้วยว่าแนวโน้มที่ว่านี้ปรากฏให้เห็นแม้ว่าเศรษฐกิจของประเทศกำลังอยู่ในภาวะตกต่ำเป็นอย่างมาก การสำรวจครั้งนี้ทำขึ้นในเดือนมีนาคมมานี่เองโดยมีผู้ร่วมตอบแบบสอบถามเกือบสามพันคน งานวิจัยชิ้นนี้กล่าวว่า ความสุขนั้นส่วนหนึ่งเป็นเรื่องที่ถ่ายทอดกันได้ เหมือนเป็นมรกดตกทอด และว่าสมาชิกพรรครีพับลิกัน หรือพรรคของอดีตประธานาธิบดีจอร์ช บุช นั้นมีความสุขมากกว่าสมาชิกพรรคเดโมแครต และท้ายที่สุดผู้ชายในวัยทองมีความสุขมากกว่าผู้หญิงในวัยเดียวกัน และโดยทั่วไปแล้วผู้ที่มีอายุสูงกว่าพวก Baby Boomers ซึ่งหมายถึงพวกที่มีอายุ 65ปีขึ้นไป เป็นพวกที่มีความสุขมากกว่า Baby Boomers หมายถึงพวกที่เกิดหลังสงครามโลกครั้งที่สอง หรือผู้ที่มีอายุระหว่าง 50ถึง 64 ปี เหตุผลที่งานวิจัยชิ้นนี้นำมาอธิบายข้อสรุปข้างต้นก็คือคนที่มีอายุ 65 ปีขึ้นไปนั้น ปลดเกษียณงานกันแล้วและปรับระดับการดำรงชีพรวมทั้งการใช้จ่ายได้เรียบร้อยแล้วก่อนที่เศรษฐกิจจะตกสะเก็ดไม่ต้องหลังขดหลังแข็ง ทำงานหาเงินมาเลี้ยงครอบครัวอีกต่อไปเพราะฉะนั้นก็ไม่ต้องวิตกกังวลเรื่องจะตกงาน ผลงานวิจัยแสดงให้เห็นว่ากลุ่มคนที่เห็นเงินออมที่สะสมไว้หดหายไปและมีความวิตกกังวลมากเกี่ยวกับการเกษียณงาน เป็นกลุ่มคนที่มีอายุระหว่าง 50-64 ปี และแม้ว่ากลุ่มคนที่มีอายุระหว่าง 18-49 ปีจะถูกภาวะเศรษฐกิจตกต่ำกระทบกระเทือนมากที่สุดก็ตาม แต่ก็พบด้วยว่าคนกลุ่มนี้มองการณ์ในทางดีเกี่ยวกับอนาคตทางการเงินของตน แต่งานวิจัยชิ้นนี้ ลงท้ายไว้ด้วยว่า ความสุขในวัยทองนั้นมิได้เกิดขึ้นกับคนทุกคน เพราะขึ้นอยู่กับปัจจัยหลายอย่าง รวมทั้งท่าทีการมองโลกในแง่ดี และการรู้จักจัดการกับปัญหา และเมื่อดูจากข้อสรุปข้างต้นแล้ว ก็ไม่ทราบว่าจะต้องเพิ่มปัจจัยดังต่อไปนี้ กล่าวคือ ต้องเป็นเพศชายและเป็นสมาชิกพรรครีพับลิกันเข้าไว้ด้วยหรือไม่